হিংস্র কোনও অজানা জন্তুর হামলায় জখম ২৫ জন শিশু সহ এক মহিলা। ঘটনাকে কেন্দ্র করে ব্যাপক চাঞ্চল্য ছড়িয়েছে ইসলামপুরের মাটিকুন্ডার দক্ষিণ ডাঙাপাড়া এলাকায়। গলায়,কানে, হাতে গুরুতর ক্ষত নিয়ে আহত অবস্থায় জখম শিশু ও মহিলাদের ইসলামপুর মহকুমা হাসপাতালে ভরতি করা হয়েছে। 
অজানা ওই পশুর পরিচয় নিয়ে ধন্দে জখমদের পরিবার। তবে আহতদের মধ্যে কেউ কেউ মনে করছেন, অজানা ওই পশু আসলে চিতাবাঘ। হাসপাতাল সূত্রে জানা গেছে,  ২৫ জন  শিশু জখম অবস্থায় ভর্তি হয়েছে হাসপাতালে। তাদের চিকিৎসা শুরু করা হয়েছে। তাদের গলায়, হাতে, কানে ও গালে পশুর কামড়ের চিহ্ন পাওয়া গিয়েছে। ঘটনার তদন্তে নেমেছে জেলা বন দফতর। 
জানা গিয়েছে, বুধবার বিকেলে দক্ষিণ ডাঙাপাড়া এলাকার খেলছিল এলাকার বেশ কয়েকটি শিশু। তখনই আচমকা অজানা এক পশু তাদের ওপর হামলা চালায়। এক এক করে জখম হয় ২৫টি শিশু ও একজন মহিলা। অজানা পশুর হামলায় ব্যাপক আতঙ্ক ছড়ায় শিশুদের মধ্যে।
দেখুন ভিডিও ১

আহত এক শিশুর অভিভাবক আবদুল বারেক জানিয়েছেন, ‘মাঠে খেলতে গিয়ে অজানা পশুর হামলায় ২৫টি শিশু গুরুতর আহত হয়েছে। তবে আমাদের মনে হচ্ছে, বন্য কোনও পশুই এই হামলা চালিয়েছে। আমাদের এলাকার চারপাশে অনেক চা বাগান রয়েছে। সেখানে মাঝে মধ্যে চিতাবাঘও দেখা গিয়েছে। চিতার আক্রমণে এর আগেও এলাকার অনেক মানুষ আহত হয়েছে। তবে একসঙ্গে এতগুলি শিশুকে কোনও বন্যপ্রাণী আহত করেনি। কোনও শিশু ভাল করে বলতেই পারছে না প্রাণীটির আকার ঠিক কীরকম। ঘটনার পরে এখনও বনদফতর বা প্রসাশনের কেউই এলাকায় আসেনি। আমরা খুব আতঙ্কে রয়েছি।’
ইসলামপুর মহকুমা হাসপাতালের ভারপ্রাপ্ত সুপার এ কে সিনহা জানিয়েছেন, ‘বন্য কোনও পশুই শিশুদের উপর হামলা চালিয়েছে বলে মনে হচ্ছে।  আমরা চিকিৎসা শুরু করেছি।’ 
জেলাশাসক আয়েশা রানি বলেন, ‘আমরা ঘটনার খবর পেয়েছি। এলাকার বিডিও-কে ঘটনার তদন্তের জন্য পাঠানো হয়েছে। এদিকে বন আধিকারিক দ্বিপর্ণ দত্ত দফতরের কাজে জেলার বাইরে থাকায় তিনি ঘটনাস্থলে বন-কর্তাদের পাঠিয়েছেন বলে জানা গিয়েছে।
দেখুন ভিডিও ২

দেখুন ভিডিও ৩